CELEX: 32021R0895
Language: da
Date: 2021-02-24 00:00:00
Title: Kommissionens delegerede forordning (EU) 2021/895 af 24. februar 2021 om supplerende regler til Europa-Parlamentets og Rådets forordning (EU) 2019/1238 for så vidt angår produktintervention (EØS-relevant tekst)

4.6.2021   
               
               
                  DA
               
               
                  Den Europæiske Unions Tidende
               
               
                  L 197/1
               
            
         KOMMISSIONENS DELEGEREDE FORORDNING (EU) 2021/895
         af 24. februar 2021
         om supplerende regler til Europa-Parlamentets og Rådets forordning (EU) 2019/1238 for så vidt angår produktintervention
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/1238 af 20. juni 2019 om et paneuropæisk personligt pensionsprodukt (PEPP-produkt) (1), særlig artikel 65, stk. 9, og
         ud fra følgende betragtninger:
         
                     (1)
                  
                  
                     Det er nødvendigt, at EIOPA er i stand til at anvende entydige kriterier og faktorer til at bestemme, om der er væsentlig bekymring for så vidt angår investorbeskyttelsen eller en trussel mod de finansielle markeders ordnede funktion og integritet eller mod stabiliteten i hele eller dele af det finansielle system i Unionen. Denne forordning præciserer yderligere disse kriterier og faktorer, herunder dem, der er anført i artikel 65, stk. 9, andet afsnit, litra a), b), c) og d), i forordning (EU) 2019/1238.
                  
               
                     (2)
                  
                  
                     Det er vigtigt at sikre en konsekvent tilgang i Unionen, samtidig med at Den Europæiske Tilsynsmyndighed for Forsikrings- og Arbejdsmarkedspensionsordninger (EIOPA) får mulighed for at træffe passende foranstaltninger i tilfælde af uforudsete negative begivenheder eller udviklinger, som er i overensstemmelse med artikel 65, stk. 9, i forordning (EU) 2019/1238. Kommissionen opfordrede EIOPA til at yde teknisk rådgivning inden for det paneuropæiske personlige pensionsprodukt (PEPP-produkt).
                  
               
                     (3)
                  
                  
                     Eksistensen af en »trussel«, som er en af forudsætningerne for EIOPA's intervention med henblik på de finansielle markeders eller råvaremarkeders ordnede funktion og integritet eller stabiliteten i det finansielle system, kræver et højere vurderingskriterie end eksistensen af »væsentlig bekymring«, som er forudsætningen for EIOPA's intervention med henblik på at sikre investorbeskyttelse. EIOPA bør kunne intervenere, hvis mindst en af faktorerne eller kriterierne i denne forordning fører til en sådan bekymring eller en sådan trussel.
                  
               
                     (4)
                  
                  
                     Det er også nødvendigt at tage hensyn til PEPP-udbyderens eller PEPP-distributørens særlige situation og omstændigheder i forbindelse med deres eventuelle bidrag til bekymringer eller trusler af den type, der er omhandlet i artikel 65, stk. 9, i forordning (EU) 2019/1238 —
                  
               VEDTAGET DENNE FORORDNING:
         
            Artikel 1
            EIOPA anvender følgende kriterier og faktorer ved vurderingen af PEPP-produktets grad af kompleksitet:
            
                        a)
                     
                     
                        PEPP-produktets langsigtede pensionsperspektiv
                     
                  
                        b)
                     
                     
                        de underliggende aktivers type og graden af gennemsigtighed
                     
                  
                        c)
                     
                     
                        graden af gennemsigtighed vedrørende omkostninger og gebyrer i forbindelse med PEPP-produktet
                     
                  
                        d)
                     
                     
                        anvendelse af teknikker, der gør PEPP-opsparere opmærksomme på ikke-væsentlige elementer i præsentationen af PEPP-produktet
                     
                  
                        e)
                     
                     
                        risicienes art og gennemsigtighed
                     
                  
                        f)
                     
                     
                        anvendelse af produktnavne eller terminologi eller andre oplysninger, der giver indtryk af en højere grad af sikkerhed eller et højere afkast, end hvad der reelt er muligt eller sandsynligt, eller vildledende produktegenskaber
                     
                  
                        g)
                     
                     
                        hvorvidt der foreligger utilstrækkelige eller ikke tilstrækkeligt pålidelige oplysninger om PEPP-produktet til, at de markedsdeltagere, som var tiltænkt disse oplysninger, kan danne sig en mening herom, under hensyntagen til arten og typen af PEPP-produktet
                     
                  
                        h)
                     
                     
                        kompleksiteten af performanceberegningen, under særlig hensyntagen til, om afkastet afhænger af udviklingen i et eller flere underliggende aktiver, som igen er påvirket af andre faktorer,
                     
                  
                        i)
                     
                     
                        risicienes art og omfang
                     
                  
                        j)
                     
                     
                        om PEPP-produktet er knyttet til andre produkter eller tjenesteydelser
                     
                  
                        k)
                     
                     
                        kompleksiteten af vilkår og betingelser for PEPP-produktet
                     
                  
                        l)
                     
                     
                        eksistensen af og forskellen mellem PEPP-produktets forventede afkast og risikoen for tab under hensyntagen til følgende:
                        
                                    1)
                                 
                                 
                                    omkostningsstrukturen og andre omkostninger
                                 
                              
                                    2)
                                 
                                 
                                    forskellen i forhold til den udbyderrisiko, der bæres af udbyderen,
                                 
                              
                                    3)
                                 
                                 
                                    risiko- og afkastprofilen
                                 
                              
                  
                        m)
                     
                     
                        prisfastsættelsen og de dermed forbundne omkostninger ved PEPP-produktet under hensyntagen til følgende:
                        
                                    1)
                                 
                                 
                                    anvendelse af skjulte eller sekundære gebyrer
                                 
                              
                                    2)
                                 
                                 
                                    gebyrer, der ikke står i forhold til omfanget af den leverede tjenesteydelse
                                 
                              
                                    3)
                                 
                                 
                                    garantiomkostninger eller omkostninger, der ikke afspejler kapitalgarantiens faktiske omkostninger eller dagsværdi for et grundlæggende PEPP-produkt
                                 
                              
                  
                        n)
                     
                     
                        den lethed, hvormed PEPP-opspareren kan udnytte ydelser i forbindelse med skift og portabilitet og omkostningerne hertil, under hensyntagen til følgende:
                        
                                    1)
                                 
                                 
                                    udnyttelse af ydelser i forbindelse med skift og portabilitet i relation til den fase, hvor ydelsen udnyttes, gebyrerne opkræves, eller fordele og incitamenter går tabt
                                 
                              
                                    2)
                                 
                                 
                                    det forhold, at udnyttelse af ydelser i forbindelse med skift og portabilitet ikke er tilladt eller faktisk umuliggøres.
                                 
                              
                  
         
            Artikel 2
            EIOPA anvender følgende kriterier og faktorer ved vurderingen af PEPP-produktets sammenhæng med den type PEPP-opsparer, som PEPP-produktet markedsføres eller sælges til:
            
                        a)
                     
                     
                        egenskaber, der karakteriserer PEPP-opsparerens færdigheder og evner, herunder uddannelsesniveau, viden om og erfaring med andre pensionsprodukter, langsigtede investeringsprodukter eller salgspraksis og PEPP-opsparerens sårbarhed
                     
                  
                        b)
                     
                     
                        egenskaber, der karakteriserer PEPP-opsparerens økonomiske situation, herunder indkomst, formue og graden af afhængighed af PEPP-produktet for at opnå en tilstrækkelig pensionsindtægt
                     
                  
                        c)
                     
                     
                        PEPP-opsparerens primære finansielle mål, herunder pensionsopsparing og behov for risikodækning, herunder også biometriske risici
                     
                  
                        d)
                     
                     
                        hvorvidt PEPP-produktet sælges til en PEPP-opsparer uden for den tiltænkte målgruppe, eller om målgruppen ikke er tilstrækkeligt defineret,
                     
                  
                        e)
                     
                     
                        muligheden for dækning via en national garantiordning, hvor sådanne ordninger findes.
                     
                  
         
            Artikel 3
            EIOPA anvender følgende kriterier og faktorer ved vurderingen af graden af innovation for så vidt angår PEPP-produktet, en aktivitet eller en praksis:
            
                        a)
                     
                     
                        innovationsgraden i relation til PEPP-produktets struktur og egenskaber, navnlig innovationsgraden inden for risikoreduktionsteknikker eller udbetalingsformer eller udformningen af andre PEPP-ydelser
                     
                  
                        b)
                     
                     
                        omfanget af innovationsdiffusion, herunder om PEPP-produktet er innovativt for bestemte kategorier af PEPP-opsparere
                     
                  
                        c)
                     
                     
                        innovation, der involverer gearing
                     
                  
                        d)
                     
                     
                        tidligere markedserfaringer med lignende PEPP-produkter eller salgspraksis for PEPP-produkter.
                     
                  
         
            Artikel 4
            EIOPA anvender følgende kriterier og faktorer ved vurderingen af den gearing, som et PEPP-produkt eller en praksis giver:
            
                        a)
                     
                     
                        de særlige karakteristika ved PEPP-produktets underliggende aktiver under hensyntagen til den indbyggede gearing i PEPP-produktet
                     
                  
                        b)
                     
                     
                        den finansieringsrelaterede gearing
                     
                  
                        c)
                     
                     
                        karakteren af værdipapirfinansieringstransaktioner
                     
                  
         
            Artikel 5
            EIOPA anvender følgende kriterier og faktorer ved vurderingen af omfanget af eller det samlede beløb for PEPP-produktets akkumulerede kapital:
            
                        a)
                     
                     
                        omfanget af potentielle skadelige virkninger set ud fra den enkelte PEPP-opsparers perspektiv og — i tilfælde af et stort antal nuværende og potentielle PEPP-opsparere — de potentielle skadelige konsekvenser for en klynge af PEPP-opsparere, idet der navnlig tages hensyn til:
                     
                  
                        b)
                     
                     
                        størrelsen og den samlede værdi af PEPP-produktets akkumulerede kapital
                     
                  
                        c)
                     
                     
                        PEPP-produktets nominelle værdi
                     
                  
                        d)
                     
                     
                        sandsynligheden for samt omfanget og arten af eventuelle skader, herunder størrelsen af potentielle tab
                     
                  
                        e)
                     
                     
                        den forventede varighed af de skadelige virkninger
                     
                  
                        f)
                     
                     
                        indbetalingernes størrelse
                     
                  
                        g)
                     
                     
                        antallet af involverede formidlere og kravene til deres egnethed og hæderlighed
                     
                  
                        h)
                     
                     
                        væksten i markedet eller salget
                     
                  
                        i)
                     
                     
                        det gennemsnitlige beløb, som den enkelte PEPP-opsparer har investeret i PEPP-produktet
                     
                  
                        j)
                     
                     
                        dækningsniveauet i henhold til den nationale lovgivning om forsikringsgarantiordninger, hvor en sådan ordning findes
                     
                  
                        k)
                     
                     
                        værdien af de tekniske bestemmelser i relation til PEPP-produkter
                     
                  
                        l)
                     
                     
                        hvorvidt de underliggende aktiver i PEPP-produktet udgør en stor risiko for gennemførelsen af de transaktioner, som deltagere eller PEPP-opsparere i det pågældende marked indgår i
                     
                  
                        m)
                     
                     
                        hvorvidt et PEPP-produkts egenskaber gør det specielt egnet til anvendelse med henblik på økonomisk kriminalitet, og især hvorvidt de pågældende egenskaber potentielt kan tilskynde til anvendelse af PEPP-produktet til:
                        
                                    1)
                                 
                                 
                                    svig eller uærlighed
                                 
                              
                                    2)
                                 
                                 
                                    ukorrekt adfærd i, eller misbrug af oplysninger vedrørende et finansielt marked
                                 
                              
                                    3)
                                 
                                 
                                    håndtering af udbytte fra strafbare forhold
                                 
                              
                                    4)
                                 
                                 
                                    finansiering af terrorisme.
                                 
                              
                  
         
            Artikel 6
            EIOPA tager også hensyn til følgende faktorer, der kan påvirke de finansielle markeders ordnede funktion og integritet:
            
                        a)
                     
                     
                        hvorvidt PEPP-udbyderens eller PEPP-distributørens finansielle aktiviteter eller finansielle praksis i forbindelse med PEPP-produktet udgør en særlig stor risiko for markedernes modstandsdygtighed eller smidige funktion
                     
                  
                        b)
                     
                     
                        hvorvidt PEPP-udbyderens eller PEPP-distributørens PEPP-produkt, finansielle aktiviteter eller finansielle praksis i relation til PEPP-produktet ville kunne medføre en væsentlig og unaturlig forskel mellem priserne på et derivat og priserne i det underliggende marked
                     
                  
                        c)
                     
                     
                        hvorvidt PEPP-udbyderens eller PEPP-distributørens PEPP-produkt, finansielle aktiviteter eller finansielle praksis i relation til PEPP-produktet udgør en særlig stor risiko for markedernes eller betalingssystemernes infrastruktur, herunder handels-, clearing- og afviklingssystemer
                     
                  
                        d)
                     
                     
                        hvorvidt PEPP-udbyderens eller PEPP-distributørens PEPP-produkt, finansielle aktiviteter eller finansielle praksis i relation til PEPP-produktet kan udgøre en trussel for PEPP-opsparernes tillid til det finansielle system
                     
                  
                        e)
                     
                     
                        hvorvidt PEPP-udbyderens eller PEPP-distributørens PEPP-produkt, finansielle aktiviteter eller finansielle praksis i relation til PEPP-produktet udgør en særlig stor risiko, hvad angår forstyrrelse af finansieringsinstitutter, der anses for vigtige for Unionens finansielle system.
                     
                  
         
            Artikel 7
            EIOPA tager også hensyn til følgende faktorer, der gælder for PEPP-udbyderens eller PEPP-distributørens særlige situation og omstændigheder, under hensyntagen til følgende:
            
                        a)
                     
                     
                        deres finansielle situation og solvens
                     
                  
                        b)
                     
                     
                        de finansielle aktiviteter eller finansielle praksis
                     
                  
                        c)
                     
                     
                        deres forretningsmodel, herunder bæredygtighed og gennemsigtighed
                     
                  
                        d)
                     
                     
                        egnetheden af genforsikrings- og garantiordningerne med hensyn til PEPP-produktet
                     
                  
                        e)
                     
                     
                        PEPP-udbyderens afhængighed af tredjepart med hensyn til vigtige aspekter af PEPP-produktet, såsom dækning af biometriske risici og garantier samt PEPP-produktets portabilitet
                     
                  
                        f)
                     
                     
                        den salgspraksis, der er forbundet med PEPP-produktet, under hensyntagen til:
                        
                                    1)
                                 
                                 
                                    de anvendte kommunikations- og distributionskanaler
                                 
                              
                                    2)
                                 
                                 
                                    oplysnings-, markedsførings- eller andet reklamemateriale
                                 
                              
                                    3)
                                 
                                 
                                    innovationsgraden i relation til distributionsmodellen, som f.eks. længden af formidlingskæden eller distributionsmodellens afhængighed af innovative teknikker.
                                 
                              
                  
         
            Artikel 8
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 24. februar 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 198 af 25.7.2019, s. 1.